BDMS บวก 1.27% โบรกฯเชียร์ซื้อ เคาะเป้า 28 บ. รับปัจจัยบวกเปิดบริการรักษาออนไลน์
BDMS บวก 1.27% โบรกฯเชียร์ซื้อ เคาะเป้า 28 บ. รับปัจจัยบวกเปิดบริการรักษาออนไลน์
13 มี.ค. 2562

ผู้สื่อข่าวรายงานว่า ราคาหุ้นบริษัท กรุงเทพดุสิตเวชการ จำกัด (มหาชน) หรือ BDMS ล่าสุด ณ เวลา 10.49 น. อยู่ที่ระดับ 24 บาท เพิ่มขึ้น 0.30 บาท หรือ 1.27% ด้วยมูลค่าซื้อขาย 440.40 ล้านบาท

โดย บล.เคทีบี (ประเทศไทย) ระบุในบทวิเคราะห์ แนะนำ”ซื้อ” หุ้นบมจ.กรุงเทพดุสิตเวชการ (BDMS) ให้ราคาเป้าหมายที่ 28 บาท หลังมีมุมมองบวกในระยะยาว จากกรณีที่บมจ.เมืองไทยประกันชีวิต ร่วมมือกับโรงพยาบาลเครือสมิติเวชและโรงพยาบาลบีเอ็นเอช ให้บริการรักษาออนไลน์ผ่านแอพพลิเคชั่น โดยจะเปิดตัวให้บริการ Samitivej Virtual Hospital 24 ชั่วโมง เริ่มวันที่ 1 เม.ย.62 เนื่องจากโรงพยาบาลสมิติเวช และบีเอ็นเอช เป็นโรงพยาบาลในเครือของ BDMS กรณีดังกล่าวคาดจะทำให้ BDMS มีจำนวนคนไข้เพิ่มขึ้น เนื่องจากการพบแพทย์สะดวกขึ้น และช่วยลดค่ารักษาพยาบาลให้คนไข้ลงได้ 20-30% เริ่มต้นประมาณ 400-500 บาท/ครั้ง
ทั้งนี้ มองว่าการที่ BDMS รุกสู่ออนไลน์มากขึ้นจะทำให้ต้นทุนค่ารักษาพยาบาลในอนาคคตลดลงได้ และจำนวนคนไข้เพิ่มขึ้น อย่างไรก็ตามในระยะสั้นอาจยังไม่เห็นผลกระทบอะไรมากนัก
 
 